বোর্ডের পিচ কমিটির প্রধান দলজিৎ সিংহ ফোনে বললেন, ‘‘ভারতীয় কিউরেটরদের পিতামহ ভীষ্মকে হারালাম।’’
মারা গেলেন দেশের প্রবীণতম কিউরেটর তথা সিএবি-র প্রাক্তন যুগ্ম-সচিব প্রবীর মুখোপাধ্যায়। বয়স হয়েছিল ৮৬ বছর। গত ১১ এপ্রিল থেকে গার্ডেনরিচে বিএনআর হাসপাতালে ভর্তি ছিলেন। মঙ্গলবার রাত ১০.৪০-এ শেষ নিঃশ্বাস ত্যাগ করেন। বুধবার সন্ধ্যায় তাঁর শেষকৃত্য সম্পন্ন হয়।
প্রবীরবাবুর মৃত্যুর দিন বিতর্ক তৈরি হল তাঁর দেহ ইডেনে না আনা নিয়ে। তাঁর পরিবার থেকে অভিযোগ করা হল, সিএবি থেকে অপমানিত হয়ে কয়েকমাস ধরে অবসাদে ভুগছিলেন তিনি। যেটা তাঁর মৃত্যুর প্রধান কারণ বলে দাবি করা হল। তাঁর পুত্র প্রণব মুখোপাধ্যায় বাবার মৃত্যুসংবাদ পেয়ে শিলিগুড়ি থেকে বুধবার বিকেলে কলকাতায় ফেরেন। তিনি বললেন, ‘‘বিতাড়িত হওয়ার যন্ত্রণা ভুলতে পারেননি বাবা। খুব আশা করেছিলেন, প্রেসিডেন্ট হয়তো ফোন করবেন। কিন্তু কোনও ফোন আসেনি।’’ প্রবীরবাবুর পুত্রবধূ মহুয়া বললেন, ‘‘সিএবি-র হয়ে সারা জীবন কাজ করে গেলেন। কত সম্মান পেলেন সে তো দেখতেই পেলাম!’’ প্রবীরবাবুর নাতি প্রণয় বলেছেন, ‘‘সৌরভ গঙ্গোপাধ্যায় ও সিএবি যেভাবে ওঁকে সরিয়ে দিয়েছিল, মেনে নিতে পারেননি দাদু। শেষের দিকে খাওয়া বন্ধ করে দিয়ে কার্যত আত্মহত্যাই করলেন।’’ প্রণববাবু বলছেন, ‘‘জগমোহন ডালমিয়া বেঁচে থাকলে বাবাকে এভাবে চলে যেতে হতো না। ২০১৩ সালে ইডেনে ভারত-ইংল্যান্ড টেস্ট ম্যাচের পিচ নিয়ে বিতর্ক হওয়ার পর যখন বাবা ইস্তফা দিতে চেয়েছিলেন, ডালমিয়াই ওঁকে বুঝিয়ে মাঠে ফিরিয়েছিলেন।’’
সৌরভ বুধবার প্রবীরবাবুকে শেষ শ্রদ্ধা জানাতেও আসেননি। ইডেনের বর্তমান কিউরেটর সুজন মুখোপাধ্যায়ের মারফত মৃতদেহ ইডেনে নিয়ে আসার অনুরোধ করেছিলেন। রাজি হয়নি প্রয়াত কিউরেটরের পরিবার। বোর্ড প্রেসিডেন্ট অনুরাগ ঠাকুরের সঙ্গে উত্তর-পূর্বা়ঞ্চলে ক্রিকেটের উন্নয়নের জন্য বিশেষ সফরে গিয়েছিলেন সিএবি-র যুগ্ম-সচিব অভিষেক ডালমিয়া। রাতে কলকাতায় ফিরেই তিনি প্রবীরবাবুর বাড়িতে গিয়ে তাঁর পরিবারকে সান্ত্বনা জানান। অভিষেক বললেন, ‘‘প্রবীরবাবু মারা যাওয়াটা আমার ব্যক্তিগত ক্ষতি। ছোট থেকে ওঁকে দেখছি। বাবার অত্যন্ত আস্থাভাজন ছিলেন। সব সময়ে বাবার পাশে দাঁড়িয়েছেন। বাংলাদেশে চ্যাম্পিয়ন্স ট্রফির উইকেট তৈরির গুরুদায়িত্ব নিপুণভাবে সামলেছিলেন।’’ প্রবীরবাবুকে শ্রদ্ধা জানিয়ে টুইট করা হয়েছে ভারতীয় বোর্ড থেকে। টুইটারে তাঁর আত্মার শান্তি কামনা করেছেন হরভজন সিংহ, অম্বাতি রায়ডুরা। হরভজন লিখেছেন, ‘ইডেন গার্ডেন্সের আসল সন্তান চলে গেলেন শুনে দুঃখিত। সব কিছুর জন্য ধন্যবাদ দাদা’।
১৯৯৬ সাল থেকে ইডেনের কিউরেটরের দায়িত্ব পালন করেছেন প্রবীরবাবু। মাঝে ডালমিয়া সিএবি থেকে ক্ষমতাচ্যুত হলে তিনিও সরে গিয়েছিলেন। পরে ডালমিয়া সিএবি-র মসনদে ফেরার পর দায়িত্বে ফেরেন। গত আট অক্টোবর ইডেনে ভারত-দক্ষিণ আফ্রিকা টি-টোয়েন্টি ম্যাচ বৃষ্টিতে ভেস্তে যাওয়ার পর মাঠ সঠিক সময়ে না ঢাকার জন্য কর্তাদের ক্ষোভের মুখে পড়েছিলেন প্রবীরবাবু। সেদিন রাতে ইডেন ছেড়ে বেরনোর সময় যন্ত্রণাবিদ্ধ গলায় তিনি বলে গিয়েছিলেন, ‘‘আমি চাই না আমার মৃতদেহও ইডেনে আসুক।’’
বুধবার হাসপাতাল থেকে টালা পার্কের বাড়িতে নিয়ে আসার সময় ইডেনের সামনে কয়েক মুহূর্তের জন্য মরদেহবাহী শকট থামানো হয়েছিল। তবে শেষ পর্যন্ত প্রিয় মাঠে আনা হয়নি প্রবীরবাবুর দেহ। তাঁর পরিবারের আপত্তিতে। অভিমানী প্রয়াত কিউরেটরের শেষ ইচ্ছাকে সম্মান জানাতে।